Document ID: 32006D0117

KOMISIJOS SPRENDIMAS
2006 m. vasario 3 d.
iš dalies keičiantis Sprendimus 2001/881/EB ir 2002/459/EB dėl pasienio kontrolės postų sąrašo
(pranešta dokumentu Nr. C(2006) 163)
(tekstas svarbus EEE)
(2006/.../EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 20 straipsnio 3 dalį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies keičiančią Direktyvas 89/662/EEB, 90/425/EEB ir 90/675/EEB (2), ypač į jos 6 straipsnio 4 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (3), ypač į jos 6 straipsnio 2 dalį,
kadangi:
(1)
2001 m. gruodžio 7 d. Komisijos sprendimas 2001/881/EB, nustatantis kontrolės postų, patvirtintų atlikti gyvūnų ir gyvūninės kilmės produktų iš trečiųjų šalių veterinarinius patikrinimus, sąrašą ir atnaujinantis išsamias patikrinimų, kuriuos atliks Komisijos ekspertai, taisykles (4), turėtų būti peržiūrėtas, visų pirma atsižvelgiant į su tais postais susijusius pokyčius tam tikrose valstybėse narėse ir į pagal tą sprendimą atliktus patikrinimus.
(2)
Sprendime 2001/881/EB yra pateiktas pasienio kontrolės postų sąrašas (toliau - sąrašas), kuriame nurodomas kiekvieno pasienio kontrolės posto Traces vieneto numeris. Traces yra kompiuterinė sistema, įdiegta 2004 m. kovo 30 d. Komisijos sprendimu 2004/292/EB dėl Traces sistemos įdiegimo ir iš dalies keičiančiu Sprendimą 92/486/EEB (5). Traces pakeičia ankstesniąją Animo sistemą, įdiegtą 1991 m. liepos 19 d. Komisijos sprendimu 91/398/EEB dėl veterinarijos tarnybas jungiančio kompiuterinio tinklo (Animo) (6), skirtu Bendrijos vidaus prekybos gyvūnais ir tam tikrais produktais bei jų importo pokyčių fiksavimui.
(3)
Po tinkamo patikrinimo, atlikto remiantis Sprendimu 2001/881/EB, į sąrašą turėtų būti papildomai įrašytas Gruskovje (Slovėnija) pasienio kontrolės postas.
(4)
Remiantis Belgijos, Suomijos, Nyderlandų ir Jungtinės Karalystės pateikta informacija iš sąrašo turėtų būti išbraukti Ivalo (Suomija), Charleroi (Belgija), Moerdijk (Nyderlandai) ir Glasson (Jungtinė Karalystė) pasienio kontrolės postai.
(5)
Be to, šis sąrašas turėtų būti atnaujintas atsižvelgiant į naujausius pakeitimus, susijusius su gyvūnų arba produktų, kurie gali būti tikrinami tam tikruose Sprendimu 2001/881/EB patvirtintuose pasienio kontrolės postuose, grupėmis, ir su patikrinimo centrų tuose postuose organizavimu.
(6)
Į 2002 m. birželio 4 d. Komisijos sprendime 2002/459/EB, kuriame nurodyti Animo kompiuterių tinklo vienetai ir kuris panaikina Sprendimą 2000/287/EB (7), pateiktą vienetų sąrašą yra įtraukti kiekvieno pasienio kontrolės posto Bendrijoje Traces vienetų numeriai. Siekiant Bendrijos teisės aktų nuoseklumo tas sąrašas turėtų būti atitinkamai atnaujintas atsižvelgiant į pokyčius ir siekiant užtikrinti, kad jis būtų identiškas Sprendime 2001/881/EB pateiktam sąrašui. Dėl šios priežasties reikėtų atitinkamai iš dalies pakeisti Sprendimą 2002/459/EB.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/881/EB priedas pakeičiamas šio sprendimo I priedo tekstu.
2 straipsnis
Sprendimo 2002/459/EB priedas iš dalies keičiamas pagal šio sprendimo II priedą.
3 straipsnis
Šis sprendimas skirtas valstybėms narėms.
Priimta Briuselyje, 2006 m. vasario 3 d.

Labels: 17
3
6
12
18